Foto: AFP AQSh Davlat departamenti rasmiy vakili Xizer Nauertning ma’lum qilishicha, besh yil muqaddam Suriya hududida kimyoviy qurol yo‘q qilinishiga kafolat bergan Rossiya ro‘y bergan barcha hodisalarga mas’uldir. Bu haqda AQSh Davlat departamenti bayonotida aytiladi. Nauertning so‘zlariga ko‘ra, AQSh kimyoviy qurol qo‘llanilishini qabul qilib bo‘lmas, deb hisoblaydi va uni qo‘llashda aybdor bo‘lgan barchani javobgarlikka tortishga harakat qilmoqda. Shuningdek, Suriyaning Sarakibasida xlor qo‘llanganiga Rossiya mas’ul ekanini bildiradi. «Rossiya 2013 yilda butun dunyoga Suriyadagi kimyoviy qurol zaxiralari yo‘q qilinishiga kafolat bergandi. Yakunda aynan ushbu davlat bunday moddalar u yerda qo‘llanilayotganiga javobgardir», - deyiladi bayonotda. Eslatib o‘tamiz, avvalroq Tramp Rossiyaga qarshi yangi sanksiyalar tayyorlash haqida topshiriq bergandi.